Grímseyingar segja nauðsynlegt að aðstaða til að taka á móti ferðafólki og flugsamgöngur verði efldar svo að ferðaþjónustan geti dafnað enn frekar. Formaður hverfisráðs segir heimamenn ekki komast í áætlunarflug vegna ásóknar ferðamanna.
Hverfisráð hittist á dögunum og ræddi málefni Grímseyjar. Í fundargerð sem lögð var fyrir bæjarráð Akureyrar í vikunni og fjallað er um í Morgunblaðinu í morgun segir að víða sé pottur brotinn í innviðum samfélagsins. Ferðamannaiðnaðurinn er stærsta atvinnugreininni yfir sumartímann. Rúmlega 30 skemmtiferðaskip koma til Grímseyjar í sumar með tvö til fimm hundruð farþega í senn. Karen Nótt Halldórsdóttir, formaður hverfisráðs, segir nauðsynlegt að efla innviði í samræmi við aukinn fjölda.
Þetta hefur gerst á svo rosalega stuttum tíma þessi mikla fjölgun, eins og á mörgum öðrum stöðum á landinu og því finnum við svo vel fyrir því að þessi aðstaða, við erum farin að finna fyrir því að þetta er bara rosalega slæm aðstaða að koma þarna að þar sem bátarnir eru, sérstaklega þegar strandveiðin er líka í gangi að þetta verður svolítið kraðak og troðningur. Þannig að okkar tillaga væri að það væri flotbryggja sem væri komið fyrir og værir fyrir skemmtiferðaskipin sem væri svo tekin niður eftir þennan álagstíma.
Karen segir nauðsynlegt að efla áætlunarflug yfir háannatíma. Yfir sumarið er flogið tvisvar í viku frá Akureyri og það sé nær alltaf uppselt í þær ferðir.
Reyndar er svolítið undarlegt, því einu sinni voru liggur við flug daglega á sumrin. Við til dæmis hugsum ekki einu sinni út í það að reyna að fljúga á sumrin því það er bókað langt fram í tímann.
Fjölgun ferðamanna til Grímseyjar kallar á uppbyggingu, segir formaður hverfisráðs. Það sé nauðsynlegt að efla flugsamgöngur. Heimamenn komist varla í áætlunarflug því það er allt upp bókað. 